《汪谷宾因李雪斋求余写临清楼图并诗》
明代·朱同

野人未上临清楼，作图题诗神预游。题诗不尽登临兴，作图漫写凭栏秋。

水南鬟黛入帘小，松萝空翠当窗流。想像赋成终未稳，安得乘兴来上头。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。